***Výbor***

 ***Národnej rady Slovenskej republiky***

***pre pôdohospodárstvo a životné prostredie***

 42. schôdza výboru

 Číslo: CRD-807/2014

**254a**

**U z n e s e n i e**

**Výboru Národnej rady Slovenskej republiky**

**pre pôdohospodárstvo a životné prostredie**

**z 14. mája 2014**

k vládnemu návrhu zákona o nadobúdaní vlastníctva poľnohospodárskeho pozemku a o zmene a doplnení niektorých zákonov (tlač 977)

 **Výbor Národnej rady Slovenskej republiky**

 **pre pôdohospodárstvo a životné prostredie**

 **A. d o p ĺ ň a**

 uznesenie výboru č. 254 z 13. mája 2014 nasledovne:

V čl. I § 4 ods. 1 písmeno c) znie:

„c) blízkej osobe podľa § 116 Občianskeho zákonníka a osobe príbuznej podľa § 117 Občianskeho zákonníka.“.

Rozširuje sa okruh osôb na ktoré sa nevzťahujú postupy podľa tohto zákona.

V čl. I § 6 ods. 4 prvá veta text za bodkočiarkou znie:

 „vo zvlášť zložitých prípadoch vydá osvedčenie najneskôr do 60 dní.“

 Predlžuje sa lehota na vydanie osvedčenia, keď nebude možné vydať osvedčenie v lehote 30 dní zo zákonných dôvodov.

V čl. I § 6 ods. 5 úvodná veta znie:

„Okresný úrad odmietne vydať osvedčenie, ak“.

Legislatívno-technická úprava v nadväznosti na uplatňovanie správneho poriadku na základe zmeny znenia § 6 ods. 6 a 7.

V čl. I § 6 odseky 6 a 7 znejú:

„(6) Na konanie o vydaní osvedčenia sa nevzťahuje všeobecný predpis o správnom konaní.13) Na konanie o odmietnutí vydať osvedčenie sa vzťahuje primerane § 18 až 20, 24, 25, 27, 46, 47, 49, 51 až 59 všeobecného predpisu o správnom konaní.13)

1. (7) Odmietnutie vydať osvedčenie je preskúmateľné súdom.“.

Poznámka pod čiarou k odkazu 14 sa vypúšťa.

Nasledujúce odkazy sa primerane prečíslujú.

Ustanovuje sa pôsobnosť niektorých ustanovení Správneho poriadku na vydávanie rozhodnutia o odmietnutí vydať osvedčenie.

V čl. I § 4 odsek 10 znie:

„(10) Na nadobúdateľa, ktorý je mladým poľnohospodárom,11) sa nevzťahuje ustanovenie o povinnosti vykonávať poľnohospodársku výrobu ako podnikanie najmenej tri roky. Mladý poľnohospodár nemôže poľnohospodársky pozemok prenajať, predať ani darovať tri roky od nadobudnutia vlastníctva poľnohospodárskeho pozemku.“.

Ide o úpravu doby, na ktorú sa mladý poľnohospodár zaväzuje nescudziť pozemok. Doba sa predlžuje tak, aby bolo zabezpečené produktívne a efektívne hospodárenie na pozemku.

V čl. I sa dopĺňa § 9, ktorý vrátane nadpisu znie:

„§ 9

**Prechodné ustanovenie**

Ustanovenia tohto zákona sa nevzťahujú na katastrálne konanie o zápise prevodu vlastníctva k poľnohospodárskemu pozemku do katastra nehnuteľností začaté a právoplatne neukončené do 31. mája 2014.“.

Postup podľa tohto zákona sa neuplatní na konania o zápise vlastníckeho práva začaté pred účinnosťou tohto zákona. Ustanovenia tohto zákona sa použijú až na konania začaté po účinnosti tohto zákona.

 **B. o d p o r ú č a**

 **Národnej rade Slovenskej republiky**

vládny návrh zákona o nadobúdaní vlastníctva poľnohospodárskeho pozemku a o zmene a doplnení niektorých zákonov **schváliť s pripomienkami.**

Ľuboš **Martinák** Mikuláš **H u b a**

overovateľ výboru predseda výboru